Éxodo 39
Sacerdotenacan isinacap lurapjje
(Ex 28.1-43)
1Sacerdotena Tatitumpi Jiquisiñ Carpana lurañanacapa phokhañapataquisti isjja lurapjjänwa azul telata, wila morado telata, wila telata. Uqhamarac Aaronan yakha horasataqui isinacapsa lurapjjaraquïnwa cunjämtejj Tatitojj Moisesar siscäna uqhamarjama.
2Efod sat isisti korita, azul telata, wila morado telata, wila telata, uqhamarac lino sat hilo c'anthitata luratänwa. 3Ucjjarusti placanacaracwa korita martillonacampi lek'suta lurapjjaraquïna, ucsti hilonacjam qhuchhunokasinwa ch'ucuntapjjäna azul telanaca mankheru wila morado telanacaru, wila telanacaru, uqhamarac lino sat hilonacaru suma bordatjamäñapataqui. 4Efod sat isisti, purap thiyaru catuñanïnwa mayaru ch'ucthapita. 5Ucjjarusti luraraquïnwa mä cinturona efod sat isi chinthapiñataqui, uca cinturonasti luratänwa korita, azul telata, wila morado telata, wila telata, lino sat hilo c'anthitata; cunjämtejj Tatitojj Moisesar siscäna uqhamarjama.
6Uqhamarac ónice sat kalanac lurasinsti kori patjjaruw catjjaruyäna, ucarusti Israelan wawanacapan sutinacapwa uchapjjäna mä sellöcaspas uqhama. 7Ucjjarusti Bezaleel chachajj efod sat isin callachipa patjjaruw ucharaquïna, uqhamata Israelan wawanacapajja amtatäñapataqui, cunjämtejj Tatitojj Moisesar siscäna uqhamarjama.
8Ucjjarusti pectoral sataracwa lurapjjaraquïna suma bordata efod sat isjama korita, azul telata, wila morado telata, wila telata, lino sat hilo c'anthitampita. 9Aca pectoralasti paya ekthapitänwa, puspacha thiyapasti igualaquïnwa, pä tunca payan centimetroncama. 10Uca patjjarusti uchapjjaraquïnwa pusi seke suma kalanacampi. Nayrïr sekensti aca kalanacänwa: mä crisólito, mä topacio, mä esmeralda; 11payïr sekensti: mä granate, mä zafiro, mä jade uca kalanacaraquïnwa. 12Quimsïr sekensti: mä jacinto, mä ágata, mä amatista sata kalanacaraqui. 13Pusïr sekensti: mä topacio, mä ónice, mä jaspe sat kalanacaraqui. Ucampis take aca kalanacasti kori patjjarcam catjjaruyatänwa. 14Kalanacasti tunca payanïnwa, ucar uchatänwa Israelan tunca payan wawanacapan sutinacapajja. Ucampis sapa maya kalaru uchatänwa sapa maya tribun sutinacapajja mä selljama.
15Ucjjarusti pectoral sat isi patjjarojja kori cadenanacampiw catjjaruyapjjaraquïna t'ullct'ata cordonäcaspas uqhama. 16Uqhamarac lurapjjaraquïnwa korita pä catjjaruyañanaca, pä argollanacampi. Uca korit lurat argollanacsti pectoral sat isi amsta purap thiyaruw catjjaruyañataqui uchapjjäna. 17Ucjjarusti paypach argollanacatwa korit lurat cadenanacjja catjjaruyapjjaraquïna; 18paypacha cadenanacan tucuyanacapsti catjjaruyapjjaraquïnwa, callachi pataru kalanac apañäquis ucaru. Uqhamaraqui efod sata isin nayräjj catuyañaparu chincatata. 19Ucjjarusti lurapjjaraquïnwa yakha pä argollanaca korita, ucsti uchapjjaraquïnwa pectoral sata isi aynach thiyaru efod sat isjjaru. 20Ucampis pä argollanacampwa korit lurapjjäna ucsti uchapjjänwa efod sat isin nayräjja catjjaruyañaparu, mankhëjja tokeru, ch'ucu thiyaru efod sat isin cinturonapat amstäjjaru. 21Ucatsti pectoral satan argollapampita uqhamarac efod satan argollapampitjja mä morado cordonampiw chinthapipjjäna, uqhamata pectoral satajj efod satan cinturonapat amstancañapataqui jan jithekasa, cunjämtejj Tatitojj Moisesar siscän uqhamarjama.
22Efod sat jach'a capa issti lurapjjaraquïnwa morado hilot sawuta telata. 23Uca capan cuello thiyanacapasti suma q'illpt'asa ch'ucuratänwa suelat lurat chalecjama, jan ch'iyjtañapataqui. 24Uca capa isi thiyanacarusti bordaquipapjjänwa granadjama morok'onaca azul telanacampi, wila k'ellu telanacampi, wila telanacampi, lino sat hilo c'anthitampi. 25Ucjjarusti lurapjjaraquïnwa campanillanaca koritcamaqui. Ucsti uchapjjänwa granadjama morok'onac luratanacampi mayquipa takpacha capa isi thiyanacaru, 26Ucanacsti aqhamwa uchapjjäna: mä campanilla, ucjjarusti mä granada, yakha campanilla, ucjjarojj mä granada uqhama takpacha capa isi thiyanacaru, uqhamata uca isini Tatitur loktañanaca lurañapataqui, cunjämtejj Tatitojj Moisesar siscäna uqhamarjama.
27Ucjjarusti lurapjjaraquïnwa túnica sat isinaca lino sat suma hilonacata Aaronataqui uqhamarac wawanacapataquisa mä suma p'itirin p'itata. 28Uca quipcaraqui turbante, tocado sat p'ekeru uchasiñanacsa, calzoncillonacsa lino sat hilo c'anthitatwa lurapjjaraquïna. 29Uqhamarac cinturonsa lino sat hilo c'anthita azul telata, wila morado telata, wila telatwa suma bordata uqhama lurapjjaraquïna, cunjämtejj Tatitojj Moisesar siscäna uqhamarjama.
30Ucjjarusti lurapjjaraquïnwa mä placa koritcamaqui, uca placajja uñacht'ayañapataqui Tatitur loktat sacerdotëtapa, ucatsti uca placarojj mä sellöcaspas uqhamwa lurapjjäna, ucatjja ucaruw uchapjjäna “Tatitur catuyatawa” sasa. 31Ucjjarusti mä morado cordonwa uchapjjäna uca placa catuyañataqui, turbante amsta tokeru. Cunjämtejj Tatitojj Moisesar siscäna uqhamarjama.
Tatitumpi Jiquisiñ Carpa luraña tucuyjjapjjatanacapa
(Ex 35.10-19)
32Tatitumpi Jiquisiñ Carpa lurañasti tucuyatäjjänwa. Israelitanacasti take cunanacsa suma phokhata lurapjjäna cunjämtejj Tatitojj Moisesar siscäna uqhamarjama. 33Jupanacasti tucuyasinjja Moisesaruw catuyjjapjjäna Tatitumpi Jiquisiñ Carpjja take yänacapampi, ganchonaca, tablanaca, ayjjata morok'o lawanaca, postenaca, tacnokañanacamppacha, 34uqhamarac utachañataquisti oveja lip'ichinacjja wilaruw teñipjjäna, uca quipcaraqui tejones sat animalanacan lip'ichinacapsa, uqhamarac arca imt'qui uca velsa; 35arcsa, lawanacapamppacha callañataqui, tapapampi cuna. 36Mesjja take yänacapampi, uqhamarac Tatitun nayrakatapancqui uca t'ant'sa. 37Candeleronacsti koritcamaqui lurapjjäna, uqhamarac nina akayañataqui lamparanaca, ucampis lamparanacajj suma yäpar ucht'atäñapänwa. Uca quipcaraquiwa take yänacapsa lurapjjäna, aceitsa uchapjjaraquïnwa nina naqhayañataqui. 38Ucjjarusti lurapjjaraquïnwa altarjja koritcamaqui aceite loktañataqui, suma k'apquir incienso, cortina uca carpar mantaña puncutaqui. 39Uqhamarac lurapjjaraquïnwa mä altara bronceta rejillanacapsa broncetaraqui, jach'a morok'o lawanacsa callañataqui, take yänacapampi, uqhamarac ampar jarisiña tinajsa cayupamppacha uca patjjar tinaja uchañataqui. 40Lurapjjaraquïnwa patiotaqui cortinanaca, poste lawanacapampi, poste tacnokañanacamppacha, cortina patio puncutaqui, cordonanaca, patiotaqui ch'acurunaca, take yänaca uca carpan Tatitur loktañanaca phokhasina apnakañataqui, uqhamarac Diosampi Jiquisiñ Chekan apnakañataqui. 41Carpan lurañanaca phokhañataquisti isjja lurapjjänwa, sacerdote Aaronataquisa suma isinacjja lurarapipjjänwa. Uqhamarac wawanacapataquisa sacerdote isinacjja lurarapipjjaraquïnwa.
42Israelitanacasti take cunanacsa lurapjjänwa cunjämtejj Tatitojj Moisesar luram siscäna uqhamarjama. 43Ucampis cunjämtejj Tatitojj siscäna uqhamarjama lurapjjatanacapa uñjasinsti Moisesajj jupanacarojj bendicïnwa.
ayr_Latn ayr_Latn swe_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn swe_Latn ayr_Latn ayr_Latn